B. Bugár, podpredseda NR SR: (2001-10-18):
M. Angelovičová, poslankyňa: Bolo veľmi náročné, až nemožné všetky tieto pripomienky preštudovať a odborne posúdiť. Už pri prerokúvaní predmetného návrhu zákona som vystúpila v rozprave s pozmeňujúcimi návrhmi a pripomienkami a poukázala na jeho niektoré chyby a nedostatky. Po uvedení zákona do praxe sa ukázali ďalšie vážne nedostatky. V ekologicky vyspelých krajinách je nebezpečný odpad oddelene riešený v porovnaní s nakladaním s ostatnými  odpad-mi. Zabezpečenie a ochrana kvalitného životného prostredia vylučuje zber týchto odpadov spoločne s komunálnym odpadom. Bazilejský dohovor, ktorého je aj Slovenská republika signatárom, usmerňuje konanie štátov. Odporúča obmedzenie prepravy nebezpečných odpadov s postupným vylučovaním ich medzinárodnej prepravy. Platný zákon o odpadoch nerešpektuje záväzný Bazilejský dohovor a navyše ekonomicky poškodzuje Slovenskú republiku. Po podpísaní Bazilejského dohovoru v Slovenskej republike boli vybudované kapacity na zhodnocovanie hlavne nebezpečných odpadov. Bola vybudovaná sieť zberateľov a dopravcov do recyklačných závodov podľa vzoru krajín Európskej únie. Terajší zákon o odpadoch likviduje  túto sieť. Naša prax potvrdila, že zozbieranie a vytriedenie odpadu bez konečného spracovateľa, a to by som chcela podčiarknuť, bez konečného spracovateľa, priviedla tisíce ton vyseparovaného odpadu na spoločnú skládku len preto, že nebolo doriešené koncové spracovanie. Prax potvrdzuje, že sú rôzne čiastkové spracovania zamerané len na odseparovanie menej zložitých nebez-pečných častí, ktoré sa vyvážajú na zhodnocovanie do vyspelých krajín a problémové časti zostávajú ako stála záťaž nášho životného prostredia. Obchodné organizácie s odpadmi majú záujem vyviezť len ľahko a ekonomicky výhodne získané odpady. Pri nebezpečných odpadoch musí platiť, že sa musia vyzbierať a recyklovať v čo najvyššej možnej miere blízkej 100 %, pretože aj ich najmenšie množstvo ohrozuje zdravie a život ľudí. V platnom zákone je diskriminačne postavený § 56 ods. 4 a § 64 ods. 1, kde obec má nárokovateľnosť príspevku z Recyklačného fondu a fond pri preukázaní recyklácie a separácie príslušnej komodity musí s obcou uzavrieť zmluvu. Ale právnické a fyzické osoby, ktoré robia tiež separáciu a recykláciu, tie už právny nárok, ako je uvedené v § 64 ods. 2, nemajú. Takto diskriminačne zákonom postavené konanie je v rozpore so zákonom o ochrane hospodárskej súťaže a zakladá princíp nekalej súťaže a nerovnosť podmienok na podnikanie. V oblasti zhodnocovania odpadu zo starých vozidiel nie je v našej republike žiadna skúsenosť. Krajiny Európskej únie riešia povinnosti nakladania so starými vozidlami smernicou Európskeho parlamentu a Rady číslo 2000/53 Európskej únie, ktorej závery majú členské štáty prevziať do národných legislatív do roku 2000. Predložený návrh novely rešpektuje závery tejto smernice. Sprísnenie podmienok na udelenie autorizácie na spracovanie starých vozidiel rovnako aj pre zberné miesta je základnou podmienkou efektívneho fungovania systému, ktorý bude čo najmenej zaťažovať životné prostredie a zároveň je najmenej finančne náročný vo vzťahu k Recyklačnému fondu sektor vozidiel. Na zabezpečenie tejto činnosti sa využijú už vybudované kapacity autorizo-vaných servisných sietí importérov, ktoré spĺňajú kritériá nakladania s nebezpečným odpadom a zároveň vlastnia materiálne i personálne vybavenie. Na zbavovanie sa vozidiel od nebezpečných súčastí a prevádzkovaných náplní má Slovenská republika dostatočný počet odborníkov s príslušným vzdelaním, schopnosťami a skúsenosťami. Ďalším cieľom, ktorý má tento zákon splniť, je zabezpečenie len jednej platby za dovezené vozidlo. Platby takzvanej prvej výbavy vozidla sú súčasťou platby za vozidlo určené vyhláškou, tak ako je to pri ostatných komoditách. Vzťah Recyklačného fondu sektor vozidiel len na autorizovaného spracovateľa bude zabezpečovať aj finančné vzťahy na autorizované zberné miesta a vlastníka vozidla. Týmto krokom sa sledu-je zjednodušenie a sprehľadnenie finančných tokov a zároveň možnosť ich kontroly, ako aj sústredenie finančných prostriedkov na zabezpečenie cieľa 85 % zhodnotenia starých vozidiel autorizovaným spracovateľom. Všetky podnikateľské subjekty i obce sú postavené na rovnakú plat-formu, t. j. každý, kto splní podmienky autorizácie, či už zberného miesta alebo spracovateľa starých vozidiel, má právo uchádzať sa prostred-níctvom predloženého projektu a preukázaného zmluvného vzťahu o zaplatenie finančného príspevku, ktorý mu tento zákon umožňuje vyplatiť. Súčasne navrhované zmeny odstraňujú dvojitý postih za neplnenie jednej a tej istej povinnosti, čo je v rozpore so zákonom. V prílohe zákona číslo 7 neodborným prekladom prílohy číslo 1 Smernice Európskej únie 91/157 došlo k zámene mangánových batérií horčíkovými. V prílohe je nesprávne uvedený termín horčíkové batérie. Predložený návrh novely nemá vplyv na štátny rozpočet. Zlučiteľnosť s právom Európskej únie je čiastočná. V prílohe predloženého návrhu je priložená. Na záver mi dovoľte, vážené auditórium, požiadať vás o podpo-renie predloženého návrhu zákona, ktorým sa mení a dopĺňa zákon číslo 223/2001 Z. z. o odpadoch a o zmene a doplnení niektorých zákonov a jeho posunutie do druhého čítania. Ďakujem pekne za pozornosť.